A e ka tswa e le gore mo nakong e e fetileng Paulo o ne a ile a tshwaya Mareko diphoso mo go feteletseng? A Mareko o ne a solegetswe molemo ke kotlhao e a neng a e tlhoka? A kgotsa dilo tseno ka bobedi di ne di diragetse ka selekanyo se se rileng? Le fa go ka tswa go diregile eng, go letlana ga bone go supa gore Paulo le Mareko ba ne ba godile. Ba ne ba lebetse ka mathata a ba kileng ba nna le one mme ba simolola go bereka mmogo gape. A bo seo e le sekao se se molemo jang ne mo go ope yo o kileng a tlhoka kutlwano le Mokeresete ka ene! Ngwaga le ngwaga re gatisa le go aba Dibaebele le dikgatiso tse di buang ka Baebele di le dimilione di le dintsi. Re aga diofisi tsa makala le mafelo a go gatisa lefatshe lotlhe e bile re direla mo go one. Diphuthego di le diketekete di kopanela mo meagong e mentle e di obamelang mo go yone, e e bidiwang Diholo Tsa Bogosi. Madi a go duelela dilo tseno a tswa kae?